《书斋自遣》
清代·张玉墀

我生孤僻俗缘悭，竟日阑珊闭故关。儿女债多遗业减，功名心淡此身閒。

炉中馀篆萦蝌蚪，槛外浮云幻髻鬟。惟有诗篇足吟咏，渊明责子未曾删。

作者简介：号子佩，字云阶。道光庚子举人。授徒里中，汲引寒畯，多所造就，主讲靖江马驮书院，文风丕变，尤饶干济才，遇事敢为。咸丰庚申之乱，邑城陷，华墅为常昭门户，玉墀倡率团练拒之于定山、放羊山、祝塘、松桥等处，屡挫凶锋，相持数阅月，杀敌无算。常昭失守，始避地江北，及邑城复，董理善后事寻卒。著有詅痴集。邑志传忠义。